钦定古今图书集成/历象汇编/乾象典/第081卷 > 《为百官贺雨请复膳表》崔融
## 钦定古今图书集成/历象汇编/乾象典/第081卷 > 《为百官贺雨请复膳表》崔融

臣某等文武官若干人言：“臣等闻太平之代，天地合
而流津；至德之时，阴阳和而布泽。所以三农滋殖，百
物阜安。伏惟天册金轮圣神皇帝陛下宝命絪缊，元
期肸蚃，包混元而建极，宅造化而开阶。德教布濩，仁
声洋溢。增高益厚，已修中岳之仪；顺时班令，更缉《正
阳之礼》。近以少愆甘澍，亲发至诚，怀宋景之一言，采”
殷汤之六事。德音才降，灵心允协，捧瑶缄而风起，迎
宝字而星流。云不崇朝，复三千之药草；雨必以夜，通
百亿之江河。遍高下而同霑，在公私而并及。陈留雨
谷，譬此非多；栎阳雨金，方斯未重。邦国延有年之庆，
黎元罢望岁之忧。臣等伏愿陛下凝神保和，怡情养
寿，复鱻庖之旧膳，进鹤鼎之常羞，使芝英有驻液之
期，萐蒲知送凉之地。则光天之下，率土之滨，孰不欣
戴，孰不幸甚。微臣等幸逢休运，预沐恩波，混虞兽而
同欢，比齐禽而累抃。无任悚荷之至，谨诣朝堂，奉表
称贺。